Id-Dikjarazzjoni ta' Kigali għall-Ftehimiet ta' Sħubija Ekonomika (EPAs) kompatibbli ma' l-iżvilupp



Official Journal 058 , 01/03/2008 P. 0044 - 0046



Riżoluzzjoni [1] dwar il-qagħda tar-Repubblika Demokratika tal-Kongo, partikularment fil-lvant tal-pajjiż, u l-impatt tagħha fuq ir-reġjun L-Assemblea Parlamentari Konġunta ta' l-ACP-UE, - f'laqgħa f'Kigali (ir-Rwanda) mid- 19 sat- 22 ta' Novembru 2007, - wara li kkunsidrat l-Artikolu 17(1) tar-Regoli ta' Proċedura tagħha, - wara li kkunsidrat ir-riżoluzzjonijiet preċedenti tagħha dwar ir-Repubblika Demokratika tal-Kongo (DRC) u r-reġjun tal-Lagi l-Kbar, - wara li kkunsidrat ir-riżoluzzjonijiet tal-Kunsill tas-Sigurtà tan-Nazzjonijiet Uniti (NU) dwar il-qagħda fir-Repubblika Demokratika tal-Kongo u r-rapporti ta' kull xahar tas-Segretarju Ġenerali tan-NU dwar dan, - wara li kkunsidrat ir-riżoluzzjoni tal-Parlament Ewropew tal- 15 ta' Diċembru 2004, dwar is-sitwazzjoni fil-lvant tad-DRC [2], - wara li kkunsidrat il-Patt dwar is-Sigurtà, l-Istabilità u l-Iżvilupp fir-reġjun tal-Lagi l-Kbar li kien iffirmat f'Nairobi (il-Kenja) fis- 16 ta' Diċembru 2006 mill-Kapijiet ta' l-Istati u l-Gvernijiet tal-pajjiżi tar-reġjun tal-Lagi l-Kbar, - wara li kkunsidrat il-Konvenzjoni Internazzjonali dwar id-Drittijiet tat-Tfal ta' l- 20 ta' Novembru 1989, li tipprojbixxi l-involviment tat-tfal f'kunflitti armati, - wara li kkunsidrat ir-rapport tal-missjoni ta' l-Assemblea Parlamentari Kongunta ACP-UE dwar l-osservazzjoni ta' l-elezzjonijiet presidenzjali u leġiżlattivi li saru fid-DRC fit- 30 ta' Lulju u fid- 29 ta' Ottubru rispettivament, - wara li kkunsidrat l-azzjoni konġunta tal-Kunsill rigward il-missjoni ta' l-Unjoni Ewropea (UE) biex ikunu pprovduti pariri u għajnuna fil-qafas tar-riforma tas-settur tas-sigurtà fid-DRC, - wara li kkunsidrat il-proċess ta' Kimberley li għandu l-għan li, fl-aħħar minn l-aħħar, itemm iċ-ċirkolazzjoni ta' djamanti għall-iffinanzjar ta' kunflitt jew gwerra (blood diamonds) u biex itejjeb il-governanza f'dawk il-pajjiżi mogħnija b'riżorsi naturali permezz ta' verifika u pubblikazzjoni kompleta tal-ħlasijiet kollha magħmula minn kumpaniji u d-dħul tal-gvernijiet miż-żejt, mill-gass u mill-prodotti misluta mill-minjieri, A. billi l-ħafna snin ta' kunflitti armati rriżultaw direttament jew indirettament f'4 miljun vittma diretti jew indiretti u ħolqu l-ispostament ta' mill-inqas 1.5 miljun persuna, il-biċċa l-kbira minnhom nisa u tfal, kif ukoll il-qerda ta' l-infrastrutturi soċjo-ekonomiċi tad-DRC, B. Tfakkar, u tinsab imħassba, li sa minn tmiem l-2006, madwar 300000 persuna li jgħixu fil-Provinċja ta' Kivu ta' Fuq ġew sfurzati jaħarbu minn djarhom minħabba taqbid tal-gwerra li kien jinvolvi l-forzi armati regolari tad-DRC u t-truppi ribelli tal-Ġeneral li tneħħa mill-kariga, Laurent Nkunda, u gruppi armati oħrajn, li wasslu biex l-ispostament totali laħaq it-800000 persuna, C. Tinsab tremendament inkwetata minħabba l-vjolenza li qed tkompli tiżdied, il-ksur tad-drittijiet tal-bniedem fuq medda wiesgħa, l-istupru u forom oħra ta' vjolenza sesswali fuq nisa mill-provinċji tal-lvant ta' Kivu ta' Fuq u ta' Kivu t'Isfel, D. Tinsab imħassba ħafna dwar il-persistenza u r-reklutaġġ, li qed ikompli jiżdied, ta' suldati tfal fil-lvant tad-DRC minn milizji armati, E. Tinsab imħassba dwar il-qagħda, kważi permanenti, ta' nuqqas ta' sigurtà fil-lvant tad-DRC li qiegħda twassal biex ikun impossibbli għall-organizzazzjonijiet umanitarji biex iqassmu affarijiet ta' l-ikel u neċessitajiet bażiċi bħalma huma l-mediċini, lill-popolazzjoni ċivili, F. Tqis li l-preżenza tal-gruppi armati barranin, inklużi l-Ekx Forzi Armati tar-Rwanda (ex-FAR)/Interahamwe (il-Forzi Demokratiċi għal-Liberalizzazzjoni tar-Rwanda (FDLR)), li qed ikomplu jwettqu, b'impunità, atroċitajiet bħalma huma l-qtil, l-istupru, it-tortura u rejds, u b'hekk qed jisfurzaw lill-popolazzjoni ċivili biex tiċċaqlaq lejn il-lvant tad-DRC u fil-pajjiżi ġirien, qed twassal għal theddida għas-sigurtà, l-istabilità u l-iżvilupp tal-pajjiż, G. Billi l-persistenza tal-kunflitti armati u l-gruppi armati rinnegati fir-reġjun tal-Lagi l-Kbar jikkostitwixxu theddida serja għall-paċi, l-istabilità, id-demokrazija u l-iżvilupp ta' dak ir-reġjun; billi tikkomprometti l-koperazzjoni bejn l-istati tar-reġjun u tħassar l-isforzi tal-komunità internazzjonali biex iwasslu għall-iżvilupp ta' stati demokratiċi mimlijin entużjażmu u prosperi f'dak ir-reġjun u t-titjib tal-kundizzjonijiet ta' l-għejxien tal-popolazzjonijiet rispettivi tagħhom, H. Billi konsegwentement, huwa urġenti li jittieħdu l-miżuri meħtieġa kollha biex jitwaqqfu l-kunflitti, jiżżarmaw il-gruppi armati, jiġu evitati kunflitti futuri sabiex ikunu kkonsolidati l-paċi u d-demokrazija, ikunu promossi l-istabilità u l-iżvilupp fir-reġjun għall-benesseri tal-popli kollha fir-reġjun tal-Lagi l-Kbar, u sabiex l-istituzzjonijiet leġittimi tad-DRC ikunu jistgħu jiddedikaw l-enerġiji tagħhom biex jibnu mill-ġdid il-pajjiż tagħhom, li nqered minħabba l-gwerer rikorrenti, I. Billi l-paċi u s-sigurtà, kemm fid-DRC u fir-reġjun tal-Lagi l-Kbar, jistgħu jinkisbu biss ma' tmiem it-theddida li nħolqot minn gruppi armati barranin u nazzjonali fid-DRC u l-organizzazzjonijiet politiċi tagħhom, kif ukoll billi jitneħħew l-armi kollha minn idejn il-gruppi paramilitari kollha li invadew dak ir-reġjun, J. Billi l-Qorti Kriminali Internazzjonali (ICC) kienet qiegħda tinvestiga delitti li setgħu twettqu fid-DRC sa mill-2004, K. Wara li kkunsidrat l-obbligi li ttieħdu f'Kigali fit- 28 ta' Awwissu 2007 mill-partijiet matul is-Samit "Tripartite Plus", fi kliem ieħor tal-kapijiet ta' l-armata tad-DRC, tar-Rwanda, ta' l-Uganda u tal-Burundi, u dawk li ttieħdu fis- 16 ta' Settembru 2007 mill-ministri ta' l-affarijiet barranin ta' dawk il-pajjiżi, bil-għan li titħaddan il-paċi billi jiġu nnewtralizzati l-forzi armati ribellużi li jinsabu fit-territorji rispettivi; billi kkunsidrat id-Dikjarazzjoni Konġunta tal-ministri għall-affarijiet barranin tad-DRC u r-Rwanda maħruġa fi tmiem il-laqgħa f'Kinshasa bejn it- 3 u l- 4 ta' Settembru 2007, L. Billi l-Komunikat Konġunt tal-Gvern tad-DRC u l-Gvern tar-Repubblika tar-Rwanda dwar approċċ komuni biex tintemm it-theddida għall-paċi u l-istabilità fiż-żewġ pajjiżi u r-reġjuni tal-Lagi l-Kbar, iffirmat fid- 9 ta' Novembru 2007 mill-ministri għall-affarijiet barranin taż-żewġ pajjiżi li kien possibbli permezz tan-NU u fil-preżenza tar-rappreżentanti ta' l-Istati Uniti ta' l-Amerka u l-UE, jipproponi prospetti ġodda għall-paċi u l-koperazzjoni fost l-istati fir-reġjun, M. Billi l-President tad-DRC, Joseph Kabila, u l-kontraparti tiegħu ta' l-Uganda, Yoweri Museveni, iltaqgħu fit-Tanzania f'Settembru 2007 sabiex iwaqqfu, bl-appoġġ tan-NU, forza militari konġunta sabiex ikeċċu lir-ribelli tal-Lord's Resistance Army (LRA) li qegħdin joħolqu instabilità fir-reġjun, u anki biex jibdew iwettqu attivitajiet konġunti relatati mat-tiftix għaż-żejt, N. Billi d-DRC għandha abbundanza ta' minerali naturali u riżorsi forestali, fost oħrajn, li għandhom jiġu mmaniġġjati bir-reqqa u b'mod effiċjenti sabiex ikun żgurat l-iżvilupp ekonomiku u soċjali ta' dak il-pajjiż, O. Wara li kkunsidrat l-Inizjattiva ta' Trasparenza ta' l-Industriji Estrattivi (EITI), li d-DRC hija parti fiha, P. Wara li kkunsidrat id-deċiżjoni tal-Gvern tad-DRC li jirrevedi l-kuntratti ta' xogħol fil-minjieri u l-foresti ffirmati matul il-perjodu tal-gwerra u l-fażi ta' tranżizzjoni, Q. Billi l-kostituzzjoni l-ġdida adottata fit- 18 ta' Diċembru 2005 mill-poplu tal-Kongo toffri bażi soda meħtieġa għall-bini ta' stat ibbażat fuq l-istat tad-dritt u soċjetà verament demokratika, R. Billi l-elezzjonijiet presidenzjali u leġiżlattivi li jinvolvu ħafna partiti politiċi li saru fid-DRC fit- 30 ta' Lulju u 29 ta' Ottubru 2006 rispettivament, taw lill-popolazzjoni tama ġdida għal era ta' paċi, stabilità u prosperità wara ħafna snin ta' dittatorjat u gwerra; billi attwalment qegħdin jiġu organizzati l-elezzjonijiet muniċipali, S. Billi ċ-ċittadini kollha tal-Kongo għandhom id-dritt għall-protezzjoni ugwali mill-entitajiet tal-gvern, partikularment rigward is-sigurtà, u s-sikurezza tal-persuna u tal-proprjetà tagħhom, T. Billi l-Parlament tal-Kongo, reċentement, għadda liġi dwar l-istat ta' l-oppożizzjoni politika fid-DRC sabiex tissaħħaħ id-demokrazija u l-irwol ta' l-oppożizzjoni politika fit-tmexxija tal-pajjiż, 1. Tistieden lill-forzi kollha li qegħdin jipparteċipaw fil-kunflitti fil-lvant tad-DRC biex jirrispettaw id-drittijiet tal-bniedem u l-liġi umanitarja internazzjonali, biex iwaqqfu l-attakki fuq il-popolazzjoni ċivili u biex jippermettu lill-aġenziji umanitarji biex jagħtu l-għajnuna lill-popolazzjoni ċivili; 2. Tħeġġeġ biex dawk li qed jikkommettu ksur tad-drittijiet tal-bniedem, iwettqu delitti tal-gwerra, delitti kontra l-umanità, vjolenza sesswali kontra n-nisa u jirreklutaw suldati tfal jiġu rrapurtati, identifikati, imħarrka u kkastigati skond il-liġi kriminali nazzjonali u internazzjonali; 3. Tistieden lill-Gvern tad-DRC u lill-Missjoni ta' l-Organizzazzjoni tan-Nazzjonijiet Uniti fir-Repubblika Demokratika tal-Kongo (MONUC) biex jiggarantixxu livell xieraq ta' sigurtà għall-membri ta' l-organizzazzjonijiet umanitarji; 4. Tistieden lill-gvernijiet ta' l-UE u tal-pajjiżi ta' l-ACP, lill-Kummissjoni Ewropea, lin-NU u lill-Unjoni Afrikana (AU) biex jagħmlu dak kollu li hu possibbli biex jipprovdu għajnuna effiċjenti u adegwata lill-popolazzjoni fil-lvant tad-DRC u biex jagħtu l-kontibut tagħhom sabiex jiġi indirizzat diżastru umanitarju; 5. Tesprimi tħassib serju dwar is-sitwazzjoni u l-għadd ta' persuni spostjati internament u refuġjati li għadhom qegħdin fil-pajjiżi ġirien, u tistieden lill-awtoritajiet tad-DRC u l-pajjiżi li qed jospitaw biex jagħmlu dak kollu fis-setgħa tagħhom biex jiffaċilitaw ir-ritorn sigur tar-refuġjati tal-Kongo, partikularment billi jikkoperaw bis-sħiħ ma' l-imsieħba bħalma huma l-Programm Dinji ta' l-Ikel tan-NU (WFP) u l-Kummissjoni Għolja għar-Refuġjati tan-NU (UNHCR); 6. Tistieden lill-Kummissjoni Ewropea u lill-Kunsill biex, bil-koperazzjoni ta' organizzazzjonijiet mhux governattivi (NGOs) u l-Gvern tad-DRC, jippreparaw programm ta' għajnuna umanitarja għad-DRC li jkollu l-għan li jipprovdi ħafna iktar għajnuna medika mtejba lill-poplu tal-Kongo; 7. Tistieden lill-Kummissjoni Ewropea biex tipprovdi appoġġ, inkluża għajnuna finanzjarja, għall-organizzazzjoni tal-konferenza dwar il-paċi f'Kivu sabiex il-popolazzjoni tingħata ċ-ċans li tipparteċipa fit-tfittxija għal soluzzjonijiet li jħallu riżultati fit-tul; 8. Tieħu nota ta' l-obbligi reċiproki tal-Burundi, id-DRC, l-Uganda u r-Rwanda, u partikularment il-Komunikat Konġunt iffirmat mill-gvernijiet tar-Rwanda u tad-DRC f'Nairobi fid- 9 ta' Novembru 2007, bil-għan li tinsab soluzzjoni flimkien u fit-tul għall-problemi tas-sigurtà fir-reġjun, u tesprimi l-approvazzjoni tagħha għall-isforzi tal-partijiet; 9. Tħeġġeġ lill-partijiet kollha biex jonoraw strettament l-impenji li ttieħdu, u tistieden lin-NU, lill-UE, lill-AU, lill-imsieħba ta' l-istati kkonċernati, u kif ukoll lill-Ħbieb tal-Lagi l-Kbar, biex jappoġġjaw b'saħħa u b'mod attiv l-isforzi għall-implimentazzjoni ta' dawn l-obbligi u l-Patt dwar is-Sigurtà, l-Istabilità u l-Iżvilupp fir-reġjun tal-Lagi l-Kbar; 10. Tħeġġeġ lill-Gvern tad-DRC, bl-appoġġ tal-MONUC — li r-riżorsi tiegħu jeħtieġu jiżdiedu — u, skond il-paragrafu 9(b) tal-Komunikat Konġunt tad- 9 ta' Novembru 2007, biex "iniedi operazzjonijiet militari, bħala ħtieġa urġenti, biex iwaqqaf u jxolji l-ex-FAR/Interhamwe bħala organizzazzjoni militari ġenoċidali fid-DRC", u li dawn l-operazzjonijiet "jitmexxew, simultanjament, ma' l-operazzjonijiet biex jiġu mwaqqfa u xolti l-gruppi armati illegali f'Kivu ta' Fuq u f'Kivu t'Isfel", 11. Tilqa' b'sodisfazzjon ir-rieda li esprimew ir-Rwanda u d-DRC matul il-laqgħa tal-ministri għall-affarijiet barranin rispettivi tagħhom f'Kinshasa fit- 3 u fl- 4 ta' Settembru 2007 biex jiġu stabbiliti relazzjonijiet normali bejn iż-żewġ pajjiżi, u tħeġġiġhom f'dan ir-rigward; 12. Titlob li l-istati firmatarji kollha tal-Patt għas-Sigurtà, l-Istabilità u l-Iżvilupp fir-reġjun tal-Lagi l-Kbar, jirratifikawh u jimplimentawh bis-sħiħ; 13. Titlob li jsiru iktar sforzi kemm fuq livell nazzjonali kif ukoll fuq livell internazzjonali biex l-istat tad-dritt jiġi msaħħaħ fid-DRC, speċjalment fl-oqsma tal-governanza u s-sigurtà; 14. Tappella biex tiġi rijabilitata u rrispettata l-awtorità ta' l-istat fil-pajjiż kollu, li timplika d-diżarm tal-milizji kollha; 15. Tistieden lill-komunità internazzjonali, inklużi l-Istati Membri ta' l-UE u l-Istati ta' l-ACP, biex tonora l-wegħdiet tagħha biex tikkopera mad-DRC u tgħin biex titwaqqaf l-istabilità fil-lvant tal-pajjiż; 16. Tistieden lin-NU, lill-UE u lill-AU u lill-imsieħba l-oħra tad-DRC biex ikomplu jappoġġjaw l-isforzi ta' l-awtoritajiet ta' dak il-pajjiż għar-riforma ta' l-armata, tal-pulizija, tas-servizzi tas-sigurtà u tas-sistema ġudizzjarja bil-għan li jerġgħu jiġu stabbiliti l-istat u l-awtorità tiegħu, l-elementi essenzjali kollha għall-konsolidament tal-paċi u s-sigurtà fil-pajjiż u fir-reġjun tal-Lagi l-Kbar ukoll; 17. Tinsab sodisfatta bit-twaqqif ta' istituzzjonijiet eletti b'mod demokratiku fid-DRC u tistieden lill-mexxejja tal-pajjiż biex jieħdu l-inizjattivi kollha meħtieġa biex tiġi kkonsolidata demokrazija u tiġi żgurata l-parteċipazzjoni tal-forzi attivi kollha fin-nazzjon tal-Kongo fil-governanza tal-pajjiż fuq il-bażi tal-liġi kostituzzjonali; 18. Tilqa' b'sodisfazzjon il-fatt li l-Parlament tad-DRC għadda liġi li tistabbilixxi l-istat ta' l-oppożizzjoni politika, u titlob għall-promulgazzjoni u l-applikazzjoni b'suċċess tagħha; 19. Titlob l-appoġġ ta' l-UE u l-komunità internazzjonali għall-organizzazzjoni ta' l-elezzjonijiet lokali u muniċipali, li inizjalment kien ippjanat li jsiru fl-2007, bħala l-aħħar stadju tal-proċess elettorali tal-Kongo; 20. Tieħu nota tad-deċiżjoni li jiġu riveduti l-kuntratti tax-xogħol ta' sfruttament ta' minjieri u foresti ffirmati matul il-perjodu tal-gwerra u l-fażi ta' tranżizzjoni bil-għan li jergħu jiġu nnegozjati, u tistieden lill-Gvern tad-DRC biex jistabbilixxi mekkaniżmi trasparenti għall-immaniġġjar tar-riżorsi naturali tal-pajjiż sabiex jippermetti lill-Parlament, u kif ukoll lis-soċjetà ċivili, biex iressqu proposti fl-interess tal-popolazzjoni tal-Kongo; 21. Tikkunsidra li l-aċċess għar-rikkezza naturali tal-pajjiż, u kif ukoll il-kontroll demokratiku u d-distribuzzjoni mill-ġdid tagħhom b'mod ekwu, favur il-popolazzjoni in ġenerali, huma indispensabbli għall-iżvilupp sostenibbli tal-pajjiż; 22. Tistieden lill-Kummissjoni Ewropea u lill-Kunsill ta' l-UE biex isaħħu r-rabtiet ta' koperazzjoni attwali tagħhom mal-Gvern tad-DRC fil-qasam tas-sorveljanza ta' l-isfruttament tar-riżorsi naturali tal-pajjiż; 23. Tagħti istruzzjonijiet lill-Ko-Presidenti tagħha sabiex jgħaddu din ir-riżoluzzjoni lill-Kunsill ACP-UE, lill-Kummissjoni Ewropea, lill-Gvernijiet tad-DRC u tal-pajjiżi tal-Lagi l-Kbar, lis-Segretarju Ġenerali tan-Nazzjonijiet Uniti u lill-Kummissjoni ta' l-UA. [1] Adottata mill-Assemblea Parlamentari Konġunta ACP-UE fit- 22 ta' Novembru 2007 f'Kigali (ir-Rwanda). [2] ĠU C 226E, 15.9.2005, p. 359. -------------------------------------------------- Anness V Id-Dikjarazzjoni ta' Kigali għall-Ftehimiet ta' Sħubija Ekonomika (EPAs) kompatibbli ma' l-iżvilupp L-Assemblea Parlamentari Konġunta ta' l-ACP-UE, f'laqgħa f'Kigali (ir-Rwanda) mid- 19 sat- 22 ta' Novembru 2007: I. Preambolu A. billi l-Ftehima ta' Cotonou tistipula l-ftehim tal-Partijiet biex jikkonkludu arranġamenti ta' kummerċ ġodda kompatibbli mad-WTO, billi jitneħħew, progressivament, l-ostakli għall-kummerċ bejniethom, tissaħħaħ il-koperazzjoni fl-oqsma kollha relatati mal-kummerċ u l-iżvilupp billi jkomplu jibnu fuq l-acquis u jtejbu l-aċċess għas-suq, B. billi t-twaqqif ta' swieq reġjunali jirrappreżenta strument ewlieni għall-implimentazzjoni b'suċċess ta' l-EPAs, u billi l-integrazzjoni reġjunali tirrapreżenta bażi importanti għall-iżvilupp soċjali u ekonomiku ta' l-istati ta' l-ACP, C. tfakkar li l-għan tal-koperazzjoni ekonomika u kummerċjali bejn l-ACP u l-UE hu l-promozzjoni ta' l-iżvilupp u t-tħaddin ta' integrazzjoni gradwali ta' l-Istati ta' l-ACP fl-ekonomija dinjija, D. tfakkar li, skond id-Dikjarazzjoni ta' Cape Town, l-għan ewlieni tan-negozjati ta' l-EPA hu li jissaħħu l-ekonomiji ta' l-Istati ta' l-ACP, E. tenfasizza li d-Dikjarazzjoni ta' Cape Town talbet li n-negozjati jkunu strutturati b'mod iktar miftuħ u trasparenti, filwaqt li jitqiesu d-differenzi fir-riżorsi u l-livell ta' żvilupp bejn iż-żewġ partijiet għan-negozjati, F. tirrikonoxxi l-fatt li, ta' l-inqas s'issa, għal diversi raġunijiet, l-ebda wieħed mit-timijiet tan-negozjati ta' l-ACP ma kien kapaċi jikkompleta n-negozjati dwar EPA komprensiv, II. Il-proċess tan-negozjati 1. Tinnota li l-Istati ta' l-ACP jiddikjaraw li l-Kummissjoni Ewropea poġġiet pressjoni fuqhom biex jiffirmaw EPA u li dan imur kontra l-ispirtu ta' l-isħubija ta' l-ACP-UE; 2. Tħeġġeġ lill-Kummissjoni Ewropea sabiex tirrikonoxxi li iktar żmien huma meħtieġ għall-Istati ta' l-ACP sabiex jevalwaw, b'mod komprensiv, l-implikazzjonijiet tal-ftehimiet proposti, meta jitqies li n-negozjati bdew isiru biss b'mod serju għal dawn l-aħħar sentejn; 3. Tinsab imħassba minħabba li l-Kummissjoni Ewropea ddikkjarat li, jekk il-ftehimiet ma jidħlux fis-seħħ, se jiġu imposti tariffi fuq ħafna esportazzjonijiet minn Stati ta' l-ACP li m'humiex Pajjiżi l-Anqas Żviluppati (non-LDC) mill- 1 ta' Jannar 2008, u li dan se jkun qed jhedded il-benesseri u l-għajxien ta' miljuni ta' ħaddiema fl-Istati ta' l-ACP; 4. Tieħu nota tad-deċiżjoni riċenti li ħadet il-Kummissjoni Ewropea li tadotta approċċ fuq żewġ fażijiet bil-għan li jkun evitat it-tfixkil għall-kummerċ għal xi Stati ta' l-ACP u li jitkomplew in-negozjati lilhinn mill- 31 ta' Diċembru 2007 dwar EPAs komprensivi u li huma kompatibbli ma' l-iżvilupp; 5. Tenfasizza l-importanza tas-swieq reġjunali u tenfasizza li kwalunkwe approċċ "fuq żewġ fażijiet", jew kwalunkwe inizjattiva oħra li tista' ddgħajjef il-proċessi ta' integrazzjoni reġjunali li għaddejjin bħalissa fl-ACP, għandu jiġi evitat; 6. Tenfasizza li l-Kummissjoni Ewropea għandha tonora l-obbligi li ħadet fil-Ftehima ta' Cotonou biex tiżgura li l-Istati ta' l-ACP — inklużi dawk mhux LDCs — li m'humiex f'qagħda li jiffirmaw EPA, ikunu pprovduti b'qafas ġdid li jkun ekwivalenti għas-sitwazzjonijiet eżistenti tagħhom u konformi ma' l-Artikolu 37(6) tal-Ftehima ta' Cotonou; 7. Tistieden lill-partijiet biex jinkludu klawżola ta' reviżjoni perjodika fl-EPAs kollha sabiex tkun evalwata l-implimentazzjoni tagħhom u biex tagħti lok għal kull aġġustament li jista' jkun neċessarju; III. Il-Prinċipji Approċċ ġenerali 8. Temmen li l-ftehimiet kollha li jintlaħqu, kemm jekk ftehimiet interim kif ukoll jekk EPAs sħaħ, għandhom jiżguraw li l-ebda pajjiż ma jitħalla f'qagħda ħażina wara l-iskadenza tan-negozjati; 9. Titlob li l-limitu stipulat fil-ftehimiet interim għall-adeżjoni ta' l-LDCs, jitbaxxa b'mod adegwat sabiex jaqbel ma' l-istadju ta' żvilupp tagħhom; 10. Tenfasizza li l-proċess ta' integrazzjoni reġjunali għar-reġjuni ta' l-EPA għandu jkun prinċipju fundamentali ta' l-EPAs, u li dawn il-ftehimiet għandhom ikunu konsistenti mat-tisħiħ ta' l-inizjattivi ta' integrazzjoni reġjunali fl-ACP u li jkunu jikkontribwixxi għal dan; Aċċess imtejjeb għas-suq 11. Tapprezza li, għal-LDCs li għadhom m'humiex parti mill-ftehimiet interim, l-inizjattiva "Kollox Barra Armi" (EBA) waħidha m'hijiex suffiċjenti, u magħha għandhom jiżdiedu regoli ta' oriġini mtejba u ssimplifikati; 12. Tenfasizza li s-simplifikazzjoni tar-regoli ta' oriġini hija prekundizzjoni u li għandha tiġi introdotta l-flessibilità kollha meħtieġa fl-implimentazzjoni tal-ftehimiet il-ġodda; 13. Tenfasizza li l-Kummissjoni Ewropea għandha tinkludi żbilanċi xierqa fil-ftehimiet, partikularment fejn huma kkonċernati: id-definizzjoni ta' 'sostanzjalment il-kummerċ kollu'; il-prodotti sensittivi li għandhom ikunu koperti; it-tul tal-perjodi ta' tranżizzjoni u r-ritmu tal-liberalizzazzjoni bbażat fuq livelli ta' żvilupp li għandhom jintlaħqu; is-salvagwardji; u r-riżoluzzjoni tat-tilwim; 14. Tosserva li l-konklużjoni tal-ġenerazzjoni l-ġdida ta' ftehimiet ta' kummerċ ħieles mill-Kummissjoni Ewropea, tista' twassal għal iktar erożjoni tal-preferenzi kummerċjali li l-Istati ta' l-ACP bħalissa qegħdin igawdu, u li għalhekk l-UE għandha tikkunsidra dan il-fatt u tipprovdi appoġġ adattat għall-aġġustament, il-kompetittività u d-diversifikazzjoni fl-Istati ta' l-ACP; 15. Titlob li tingħata għajnuna finanzjarja u teknika xierqa lill-Istati ta' l-ACP biex ikunu jistgħu jirrispettaw ir-regolamenti l-istandards ta' l-UE dwar l-importazzjoni sabiex jibbenefikaw bis-sħiħ minn aċċess għas-suq imtejjeb; Il-ħtieġa li jiġu indirizzati r-restrizzjonijiet fuq in-naħa tal-provvista 16. Tesprimi t-tħassib tagħha dwar ħafna mid-dispożizzjonijiet imressqa mill-Kummissjoni Ewropea dwar l-oqsma tas-servizzi, il-kompetizzjoni, il-proprjetà intelletwali, u l-akkwisti pubbliċi mill-gvern, peress li xi wħud mill-pajjiżi ta' l-ACP ma jridux jindirizzaw dawn il-kwistjonijiet, u tħeġġeġ lill-Kummissjoni Ewropea sabiex tkun flessibbli f'dan ir-rigward; 17. Jiddispjaċiha li d-dewmien fir-ratifika tal-Ftehima ta' Cotonou riveduta jista' jfixkel l-implimentazzjoni ta' l-10 Fond Ewropew ta' l-Iżvilupp (EDF), li probabbli jirriżulta f'defiċit fl-allokazzjonijiet ta' għajnuna annwali għall-koperazzjoni ACP-UE u għalhekk tinkoraġġixxi lill-partijiet kollha biex jikkompletaw il-proċess ta' ratifika malajr kemm jista' jkun; 18. Tenfasizza li l-ftehimiet li jkopru 'merkanzija biss' għandhom jinkludu dispożizzjonijiet speċifiċi għall-appoġġ relatat ma' l-għajnuna għall-kummerċ ta' l-EPA, minbarra l-EDF, biex jibnu l-kapaċità fuq in-naħa tal-provvista u jindirizzaw l-impatt soċjali tal-liberalizzazzjoni tal-kummerċ fl-Istati ta' l-ACP; 19. Tenfasizza mill-ġdid li l-għoti tar-riżorsi ta' l-EDF m'għandux ikun marbut ma' l-iffirmar ta' l-EPAs jew suġġett għalih; Id-diversifikazzjoni tad-dħul tal-Gvern 20. Titlob li tingħata iktar attenzjoni għall-isfidi ta' diversifikazzjoni fid-dħul li qed jiffaċċjaw l-Istati ta' l-ACP partikularment meta jitqies li se jitneħħew id-dazji fuq l-importazzjonijiet prattikament fuq il-kummerċ kollu ma' l-UE; 21. Tilqa' b'sodisfazzjon il-proposta li jitwaqqfu l-Fondi Reġjunali ta' l-EPA, li jkunu jinkludu 'faċilità għall-aġġustament fiskali', magħmula mill-kontribuzzjonijiet min-naħa tal-Kummissjoni Ewropea u l-Istati Membri ta' l-UE, sabiex jipprovdu għajnuna finanzjarja għall-inizjattivi ta' diversifikazzjoni fid-dħul fl-Istati ta' l-ACP u biex jappoġġjaw inizjattivi għall-kummerċ ġust; Il-ħtieġa li jiġu indirizzati l-effetti esterni tal-kummerċ tar-riforma tal-politika agrikola komuni 22. Tistieden lill-UE biex tiżgura li kwalunkwe riforma fil-politika agrikola komuni (CAP) tkun kompletament koerenti ma' l-għanijiet tal-politika għall-iżvilupp u l-koperazzjoni tagħha ma' l-Istati ta' l-ACP; 23. Temmen li t-tagħlim importanti li nkiseb minn riformi agrikoli preċedenti (inklużi l-aġġustamenti fis-settur tal-banana u r-rum, kif ukoll ir-riforma tal-PAK ta' l-UE) għandu jiġi applikat fit-tfassil u l-implimentazzjoni tal-miżuri fis-settur taz-zokkor; Id-dimensjoni tas-sessi 24. Jiddispjaċiha li, ta' l-inqas s'issa, ma ġiet żviluppata l-ebda miżura pożittiva speċifiċi għas-salvagwardja u l-promozzjoni tad-drittijiet tan-nisa u l-bniet konformi ma' l-Artikolu 31 tal-Ftehima ta' Cotonou, u li ma kien hemm l-ebda integrazzjoni tas-sessi fil-proċess tan-negozjati ta' l-EPAs, għalhekk tistieden lill-Kummissjoni Ewropea sabiex twettaq analiżi sistematika, matul in-negozjati u wara l-konklużjonijiet tagħhom, ta' l-impatt soċjali ta' l-EPAs fuq il-gruppi l-iktar vulnerabbli; Konklużjoni 25. Taqbel li għandha tiġi organizzata sorveljanza min-naħa tal-JPA biex l-impatt kummerċjali u ta' l-iżvilupp ta' l-implimentazzjoni ta' l-EPA jiġi mmonitorjat u analizzat pubblikament, biex titjieb il-koerenza tal-politika għall-iżvilupp u biex jitfasslu mekkaniżmi li jiżguraw ir-responsabilità u r-rappurtar regolari tal-kontibuzzjoni ta' l-EPAs għal żvilupp ġust u sostenibbli; 26. Tikkonkludi li l-Assemblea Parlamentari konġunta se tkompli taħdem biex tiżgura li kull qafas ġdid għall-kummerċ ma jħalli l-ebda pajjiż f'qagħda ħażina u, barra minn hekk, li l-arrangamenti kummerċjali ġodda se jħaddnu prosperità u żvilupp sostenibbli fl-Istati kollha ta' l-ACP. --------------------------------------------------